CELEX: 32016R1649
Language: hr
Date: 2016-07-08 00:00:00
Title: Delegirana uredba Komisije (EU) 2016/1649 оd 8. srpnja 2016. o dopuni Uredbe (EU) br. 1316/2013 Europskog parlamenta i Vijeća o uspostavi Instrumenta za povezivanje Europe (Tekst značajan za EGP)

15.9.2016   
            
            
               HR
            
            
               Službeni list Europske unije
            
            
               L 247/1
            
         DELEGIRANA UREDBA KOMISIJE (EU) 2016/1649
   оd 8. srpnja 2016.
   o dopuni Uredbe (EU) br. 1316/2013 Europskog parlamenta i Vijeća o uspostavi Instrumenta za povezivanje Europe
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1316/2013 Europskog parlamenta i Vijeća od 11. prosinca 2013. o uspostavi Instrumenta za povezivanje Europe, izmjeni Uredbe (EU) br. 913/2010 i stavljanju izvan snage uredaba (EZ) br. 680/2007 i (EZ) br. 67/2010 (1), a posebno njezin članak 21.,
   budući da:
   
               (1)
            
            
               Komisija je 7. siječnja 2014. donijela Delegiranu uredbu (EU) br. 275/2014 (2) u kojoj su utvrđeni prioriteti financiranja u prometu za višegodišnje i godišnje programe rada.
            
         
               (2)
            
            
               U presudi od 17. ožujka 2016. u predmetu C-286/14, Europski parlament protiv Komisije, Sud Europske unije poništio je Delegiranu uredbu (EU) br. 275/2014 i naredio zadržavanje učinaka te Uredbe do stupanja na snagu novog akta koji će je zamijeniti, u razumnom roku koji ne smije biti dulji od šest mjeseci od datuma donošenja te presude.
            
         
               (3)
            
            
               U skladu s člankom 21. stavkom 3. Uredbe (EU) br. 1316/2013 pri utvrđivanju prioriteta financiranja u prometu potrebno je uzeti u obzir prihvatljive mjere koje doprinose projektima od zajedničkog interesa u skladu s Uredbom (EU) br. 1315/2013 Europskog parlamenta i Vijeća (3), navedene u članku 7. stavku 2. Uredbe (EU) br. 1316/2013.
            
         
               (4)
            
            
               Prihvatljive mjere navedene u članku 7. stavku 2. Uredbe (EU) br. 1316/2013 detaljnije su opisane u člancima 10. i 11. te Uredbe kojima se utvrđuju najviše primjenjive stope financiranja tih mjera. Prikladno je stoga upućivati na mjere navedene u tim člancima kako bi se detaljnije opisali prioriteti financiranja u prometu.
            
         
               (5)
            
            
               Projekti od zajedničkog interesa iz dijela I. Priloga I. Uredbi (EU) br. 1316/2013 prihvatljivi su za višegodišnje programe rada iz članka 17. stavka 3. te Uredbe. Projekti koji nisu navedeni u dijelu I. Priloga I., ali su prihvatljivi prema članku 7. stavku 2. te Uredbe, prihvatljivi su za godišnje programe rada.
            
         
               (6)
            
            
               U skladu s člankom 4. stavkom 2. Uredbe (EU) br. 1316/2013 u kojem se utvrđuju posebni ciljevi u sektoru prometa i imajući u vidu da je člankom 21. stavkom 3. te Uredbe Komisija ovlaštena donositi delegirane akte u skladu s člankom 26. kojim se utvrđuju prioriteti financiranja u sektoru prometa koji se trebaju odražavati u programima rada, ovom se Delegiranom uredbom utvrđuju ti prioriteti koji se trebaju odražavati u višegodišnjim i godišnjim programima rada u skladu člankom 17. stavkom 3. navedene Uredbe.
            
         
               (7)
            
            
               Uzimajući u obzir da se doprinos Unije za financijske instrumente dodjeljuje u skladu s godišnjim radnim programima, prikladno je uključiti odgovarajući prioritet.
            
         
               (8)
            
            
               Mjere za potporu programa navedene u članku 5. stavku 2. točki (b) Uredbe (EU) br. 1316/2013 koje obuhvaćaju troškove Komisije za tehničku i administrativnu pomoć u okviru upravljanja Instrumentom za povezivanje Europe i koje su ograničene na 1 % financijske omotnice, neće biti obuhvaćene programima rada. No mjere za potporu programa koje doprinose projektima od zajedničkog interesa, kako je predviđeno člankom 7. stavkom 2. i navedeno u članku 5. stavku 2. točki (a) Uredbe (EU) br. 1316/2013, bit će obuhvaćene programima rada te su uključene s odgovarajućim prioritetom.
            
         
               (9)
            
            
               Sva sredstva iz članka 5. stavka 1. točke (a) Uredbe (EU) br. 1316/2013 uključujući sredstva prenesena iz Kohezijskog fonda bit će obuhvaćena istim programima rada. U skladu s člankom 11. te Uredbe, sredstva prenesena iz Kohezijskog fonda podliježu posebnim pozivima na podnošenje prijedloga.
            
         
               (10)
            
            
               Kako bi se omogućilo pravodobno donošenje provedbenih akata navedenih u članku 17. stavku 3. Uredbe (EU) br. 1316/2013, čime će se osigurati pravni kontinuitet programa u sektoru prometa u okviru Instrumenta za povezivanje Europe, ova bi Uredba trebala stupiti na snagu dan nakon objave u Službenom listu Europske unije,
            
         DONIJELA JE OVU UREDBU:
   Članak 1.
   Ovom se Uredbom utvrđuju prioriteti financiranja koji se trebaju odražavati u višegodišnjim i godišnjim programima rada iz članka 17. Uredbe (EU) br. 1316/2013 tijekom provedbe Instrumenta za povezivanje Europe za prihvatljive mjere u skladu s člankom 7. stavkom 2. te Uredbe, kako je navedeno u Prilogu.
   Članak 2.
   Ova Uredba stupa na snagu prvog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. srpnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 348, 20.12.2013., str. 129.
   
   
      (2)  Delegirana uredba Komisije (EU) br. 275/2014 оd 7. siječnja 2014. o izmjeni Priloga I. Uredbi (EU) br. 1316/2013 Europskog parlamenta i Vijeća o uspostavi Instrumenta za povezivanje Europe (SL L 80 od 19.3.2014., str. 1)
   
      (3)  Uredba (EU) br. 1315/2013 Europskog parlamenta i Vijeća od 11. prosinca 2013. o smjernicama Unije za razvoj transeuropske prometne mreže i stavljanju izvan snage Odluke br. 661/2010/EU (SL L 348, 20.12.2013., str. 1.).
   
      PRILOG
      
         PRIORITETI FINANCIRANJA U PROMETU ZA POTREBE VIŠEGODIŠNJIH I GODIŠNJIH RADNIH PROGRAMA
      
      1.   Prioriteti financiranja za višegodišnje radne programe
      
      1.1.   Prioriteti financiranja u svrhu premošćivanja veza koje nedostaju, otklanjanja uskih grla, jačanja interoperabilnosti željeznice i, posebno, poboljšanja prekograničnih dionica:
      
                  i.
               
               
                  prethodno identificirani projekti na koridorima središnje mreže (željeznice, unutarnji plovni putovi, ceste, morske ili riječne luke);
               
            
                  ii.
               
               
                  prethodno identificirani projekti na ostalim koridorima središnje mreže (željeznice, unutarnji plovni putovi, ceste, morske ili riječne luke);
               
            
                  iii.
               
               
                  interoperabilnost željeznice;
               
            
                  iv.
               
               
                  uvođenje ERTMS-a.
               
            1.2.   Prioriteti financiranja u prometu kako bi se osigurali dugoročno održivi i učinkoviti prometni sustavi u svrhu priprema za protoke prometa u budućnosti, kao i omogućivanje dekarbonizacije za sve vrste prijevoza prijelazom na inovativne i energetski učinkovite prometne tehnologije s niskom razinom emisija ugljika, ujedno povećavajući razinu sigurnosti:
      
                  i.
               
               
                  uvođenje novih tehnologija i inovacija za sve vrste prijevoza s posebnim naglaskom na dekarbonizaciju, sigurnost i inovativne tehnologije za poticanje održivosti, poboljšanja poslovanja, upravljanja, dostupnosti, multimodalnosti i učinkovitosti mreže;
               
            
                  ii.
               
               
                  sigurna i zaštićena infrastruktura, uključujući zaštićena parkirališna mjesta na cestovnoj osnovnoj mreži.
               
            1.3.   Prioriteti financiranja u prometu u svrhu poboljšanja integracije i međusobnog povezivanja vrsta prijevoza i jačanja interoperabilnosti prijevoznih usluga, istodobno osiguravajući pristup prometnim infrastrukturama:
      
                  i.
               
               
                  jedinstveno europsko nebo – SESAR;
               
            
                  ii.
               
               
                  riječne informacijske usluge;
               
            
                  iii.
               
               
                  inteligentne prijevozne usluge za ceste;
               
            
                  iv.
               
               
                  sustav nadzora i upravljanja pomorskim prometom;
               
            
                  v.
               
               
                  morske autoceste;
               
            
                  vi.
               
               
                  mjere za provedbu prometnih infrastruktura u čvorištima osnovne mreže, uključujući urbana čvorišta;
               
            
                  vii.
               
               
                  poveznice s multimodalnim logističkim platformama i njihov razvoj.
               
            1.4.   Mjere za potporu programa
      2.   Prioriteti financiranja za godišnje radne programe
      
      2.1.   Prioriteti financiranja u svrhu otklanjanja uskih grla, jačanja interoperabilnosti željeznice, premošćivanja veza koje nedostaju i, posebno, poboljšanja prekograničnih dionica:
      
                  i.
               
               
                  željeznice, unutarnji plovni putovi i cestovni projekti na osnovnoj mreži uključujući veze s riječnim i morskim lukama i zračnim lukama kao i razvoj luka;
               
            
                  ii.
               
               
                  projekti sveobuhvatne mreže (željeznice, unutarnji plovni putovi, ceste, morske ili riječne luke);
               
            
                  iii.
               
               
                  projekti za povezivanje transeuropske prometne mreže s mrežama susjednih zemalja, posebno one koje se odnose na prekogranične dionice (željeznice, unutarnji plovni putovi, ceste, morske ili riječne luke).
               
            2.2.   Prioriteti financiranja u prometu kako bi se osigurali dugoročno održivi i učinkoviti prometni sustavi u svrhu priprema za protoke prometa u budućnosti, kao i omogućivanje dekarbonizacije za sve vrste prijevoza prijelazom na inovativne i energetski učinkovite prometne tehnologije s niskom razinom emisija ugljika, ujedno povećavajući razinu sigurnosti:
      
                  i.
               
               
                  uvođenje novih tehnologija i inovacija, osim onih obuhvaćenih višegodišnjim radnim programom;
               
            
                  ii.
               
               
                  usluge prijevoza robe;
               
            
                  iii.
               
               
                  mjere za smanjenje buke željezničkog teretnog prometa naknadnim opremanjem postojećeg voznog parka.
               
            2.3.   Prioriteti financiranja u prometu u svrhu poboljšanja integracije i međusobnog povezivanja vrsta prijevoza i jačanja interoperabilnosti prijevoznih usluga istodobno osiguravajući pristup prometnim infrastrukturama:
      
                  i.
               
               
                  sustavi telematskih aplikacija osim onih obuhvaćenih višegodišnjim radnim programom;
               
            
                  ii.
               
               
                  mjere za bolji pristup prometnim infrastrukturama za osobe s invaliditetom;
               
            
                  iii.
               
               
                  mjere za provedbu prometnih infrastruktura u čvorištima osnovne mreže, uključujući urbana čvorišta;
               
            
                  iv.
               
               
                  poveznice s multimodalnim logističkim platformama i njihov razvoj.
               
            2.4.   Financijski instrumenti CEF-a
      
                  i.
               
               
                  doprinos financijskim interesima kako je definirano u članku 14. i dijelu III. priloga CEF-u;
               
            
                  ii.
               
               
                  mjere za potporu programa za inovativne financijske instrumente.